**O b r a z l o ž e n j e**

**Pravna osnova**

Pravna osnova za donošenje ove Odluke sadržana je u odredbi članka 78. stavku 1. Zakona o komunalnom gospodarstvu („Narodne novine“, broj 68/18) kojom je propisano da predstavničko tijelo jedinice lokalne samouprave donosi odluku o komunalnom doprinosu kojom se određuju zone u jedinici lokalne samouprave za plaćanje komunalnog doprinosa, jedinična vrijednost komunalnog doprinosa po pojedinim zonama u jedinici lokalne samouprave, način i rokovi plaćanja komunalnog doprinosa, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Naime, novi Zakon o komunalnom gospodarstvu („Narodne novine“, broj 68/18) donijet je dana 13. srpnja 2018. godine te je stupio na snagu 4. kolovoza 2018. godine.

Isti Zakon u odredbi članka 130. stavku 1. propisuje obvezu jedinica lokalne samouprave da donesu odluke o komunalnom doprinosu iz članka 78. stavka 1. u roku od šest mjeseci od dana stupanja na snagu odnosnog zakona.

Stoga je sukladno odredbama novog Zakona o komunalnom gospodarstvu pripremljen Nacrt nove Odluke o komunalnom doprinosu.

**Dosadašnja pravna regulativa**

Danas je na snazi Odluka o komunalnom doprinosu („Službene novine Općine Sveta Nedelja“, broj 22/16).

Navedena Odluka, prema odredbi članka 130. stavku 3. Zakona o komunalnom gospodarstvu, ostaje na snazi do stupanja na snagu nove odluke o komunalnom doprinosu.

**Novine koje donosi novi Zakon o komunalnom gospodarstvu**

Novi Zakon o komunalnom gospodarstvu (u daljnjem tekstu: Zakon) glede komunalnog doprinosa donosi određene novine, a koje se odnose na:

* obveznika plaćanja komunalnog doprinosa **(članak 77. stavak 1. Zakona)**
* sadržaj odluke o komunalnom doprinosu **(članak 78. stavak 1. Zakona)**
* osobe i građevine za koje se ne plaća komunalni doprinos **(članak 77. stavak 3. i 4. Zakona)**
* mogućnost prebijanja potraživanja obveznika plaćanja komunalnog doprinosa s osnova njegovog ulaganja u komunalnu infrastrukturu **(članak 83. stavak 2. Zakona)**
* način i postupak donošenja i ovrhe rješenja o komunalnom doprinosu **(članak 83. stavak 3. Zakona)**
* vrijeme donošenja rješenja o komunalnom doprinosu **(članak 84. Zakona)**
* obvezni sadržaj rješenja o komunalnom doprinosu **(članak 85. stavak 1. Zakona)**
* primjenu odluke za obračun komunalnog doprinosa **(članak 86. Zakona)**
* obvezu izmjene ovršnog odnosno pravomoćnog rješenja o komunalnom doprinosu ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa **(članak 87. Zakona)**
* **o**bvezu poništenja ovršnog odnosno pravomoćnog rješenja o komunalnom doprinosu **(članak 88. Zakona)**
* pravo obveznika komunalnog doprinosa da mu se plaćeni komunalni doprinos uračuna kao plaćeni dio komunalnog doprinosa za građenje na istom ili drugom zemljištu na području iste jedinice lokalne samouprave **(članak 89. Zakona)**

Obveznik plaćanja komunalnog doprinosa

Što se obveznika plaćanja komunalnog doprinosa tiče prema ranije važećem Zakonu o komunalnom gospodarstvu obveznik plaćanja komunalnog doprinosa bio je vlasnik građevne čestice na kojoj se gradi građevina odnosno investitor, dok prema novom Zakonu komunalni doprinos plaća vlasnik zemljišta na kojem se gradi građevina ili se nalazi ozakonjena građevina odnosno investitor, ali investitor plaća komunalni doprinos samo u slučaju ako je na njega od strane vlasnika zemljišta pisanim ugovorom prenesena obveza plaćanja komunalnog doprinosa.

Sadržaj odluke o komunalnom doprinosu

Odlukom o komunalnom doprinosu određuju se zone u jedinici lokalne samouprave za plaćanje komunalnog doprinosa, jedinična vrijednost komunalnog doprinosa po pojedinim zonama u jedinici lokalne samouprave, način i rokovi plaćanja komunalnog doprinosa te opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Odluka o komunalnom doprinosu više ne sadržava odnosno istom više nije potrebno odrediti izvore sredstava iz kojih će se namiriti iznos za svaki pojedini odlukom propisani slučaj potpunog ili djelomičnog oslobađanja obveznika od obveze plaćanja komunalnog doprinosa.

Naime, sadašnjom Odlukom o komunalnom doprinosu bilo je potrebno propisati, obzirom da je to bila zakonska obveza, iz kojih će se to proračunskih sredstava namiriti troškovi gradnje objekata i uređaja komunalne infrastrukture za javne površine, nerazvrstane ceste, groblja i javnu rasvjetu, za svaki pojedini slučaj oslobađanja obveznika od plaćanja komunalnog doprinosa, pa je tako bilo propisano da će se ta nenaplaćena sredstva osigurati iz sredstava poreznih prihoda te drugih izvora prihoda koji nisu namjenski.

Osobe i građevine za koje se ne plaća komunalni doprinos

Novim je Zakonom izričito propisano da jedinice lokalne samouprave ne plaćaju komunalni doprinos na svom području, kao što je izričito propisano da se komunalni doprinos ne plaća za građenje i ozakonjenje komunalne infrastrukture i vatrogasnih domova, vojnih građevina, prometne, vodne, pomorske, komunikacijske i elektroničke komunikacijske infrastrukture, nadzemnih i podzemnih produktovoda i vodova, sportskih i dječjih igrališta, ograda, zidova i potpornih zidova, parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine te spomenika.

Mogućnost prebijanja potraživanja obveznika plaćanja komunalnog doprinosa s osnova njegovog ulaganja u komunalnu infrastrukturu

Novi Zakon zadržava institut prebijanja potraživanja obveznika plaćanja komunalnog doprinosa koje on ima prema jedinici lokalne samouprave zbog ulaganja njegovih vlastitih sredstava u izgradnju građevine komunalne infrastrukture planirane prostornim planom, a koja služi njegovom zemljištu ili građevini te koju je po izgradnji dužan predati u vlasništvo jedinice lokalne samouprave u iznos komunalnog doprinosa kojeg on mora platiti jedinici lokalne samouprave, s time da je to moguće samo ukoliko je isti ishodio potrebnu suglasnost i sklopio ugovor s jedinicom lokalne samouprave u skladu s posebnim zakonom kojim se uređuje prostorno uređenje.

Razlika u odnosu na ranije važeći Zakon je u tome da se ovdje sada radi o primjeni odredbe članka 165. Zakona o prostornom uređenju („Narodne novine“, broj 153/13. i 65/17) te u tome što su se po ranijem Zakonu mogla prebijati samo ona ulaganja koja je obveznik izvršio u izgradnju nerazvrstanih cesta, a sada se mogu prebijati s komunalnim doprinosom i ona ulaganja koja je obveznik izvršio u izgradnju bilo kojih objekata i uređaja komunalne infrastrukture.

Način i postupak donošenja i ovrhe rješenja o komunalnom doprinosu

Rješenje o komunalnom doprinosu donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom nije propisano drukčije.

Dakle, rješenje o komunalnom doprinosu donosi se i ovršava u postupku i na način propisan Općem poreznim zakonom („Narodne novine“, broj 115/16).

Prema ranije važećem Zakonu o komunalnom gospodarstvu rješenje o komunalnom doprinosu donosilo se po postupku propisanim Zakonom o općem upravnom postupku („Narodne novine“, broj 47/06), a ovrha se provodila u postupku i na način propisan Općim poreznim zakonom.

Vrijeme donošenja rješenja o komunalnom doprinosu

Novi Zakon točno propisuje kada nadležno tijelo jedinice lokalne samouprave donosi rješenje o komunalnom doprinosu.

Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Za skladište i građevinu namijenjenu proizvodnji rješenje o komunalnom doprinosu donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

Obvezni sadržaj rješenja o komunalnom doprinosu

Novim Zakonom propisan je obvezni sadržaj rješenja o komunalnom doprinosu, pa ono mora sadržavati podatke o obvezniku komunalnog doprinosa, iznos sredstava komunalnog doprinosa koji je obveznik dužan platiti, obvezu, način i rokove plaćanja komunalnog doprinosa te prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa.

Rješenje o komunalnom doprinosu koje nema navedeni sadržaj je ništavo.

U odnosu na ranije važeći Zakon o komunalnom gospodarstvu rješenje o komunalnom doprinosu više ne mora sadržavati popis objekata i uređaja komunalne infrastrukture koje će jedinica lokalne samouprave izgraditi u skladu s Programom gradnje objekata i uređaja komunalne infrastrukture, kao ni obvezu jedinice lokalne samouprave o razmjernom povratu sredstava u odnosu na izgrađenost objekata i uređaja komunalne infrastrukture i ostvareni priliv sredstava.

Primjena odluke za obračun komunalnog doprinosa

Kada je postupak donošenja rješenja o komunalnom doprinosu pokrenut po zahtjevu stranke, tada se rješenje o komunalnom doprinosu donosi u skladu s odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja.

Kada je postupak donošenja rješenja o komunalnom doprinosu pokrenut po službenoj dužnosti, rješenje o komunalnom doprinosu donosi se u skladu s odlukom koja je na snazi na dan pravomoćnosti građevinske dozvole, pravomoćnosti rješenja o izvedenom stanju odnosno koja je na snazi na dan donošenja rješenja o komunalnom doprinosu ako se radi o građevini koja se prema posebnim propisima kojima se uređuje gradnja može graditi bez građevinske dozvole.

Izmjena ovršnog odnosno pravomoćnog rješenja o komunalnom doprinosu

Novim Zakonom uvodi se novina u slučaju ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa.

U tom slučaju ima se novim rješenjem o komunalnom doprinosu izmijeniti ovršno odnosno pravomoćno rješenje o komunalnom doprinosu te se komunalni doprinos ima obračunati prema izmijenjenim podacima i sukladno tome odrediti plaćanje odnosno povrat razlike komunalnog doprinosa, bez prava na kamatu, sve u skladu s onom odlukom o komunalnom doprinosu u skladu s kojom je rješenje o komunalnom doprinosu doneseno.

Poništenje ovršnog odnosno pravomoćnog rješenja o komunalnom doprinosu

Ako izdana građevinska dozvola odnosno drugi akt za građenje bude naknadno oglašen ništavim ili poništen bez zahtjeva odnosno suglasnosti investitora, ovršno odnosno pravomoćno rješenje o komunalnom doprinosu mora se poništiti na zahtjev obveznika komunalnog doprinosa te se istim rješenjem ima odrediti povrat uplaćenog komunalnog doprinosa, bez prava na kamatu, i to u roku koji ne može biti dulji od dvije godine od dana izvršnosti rješenja.

Pravo obveznika komunalnog doprinosa da mu se plaćeni komunalni doprinos uračuna kao plaćeni dio komunalnog doprinosa za građenje na istom ili drugom zemljištu na području jedinice lokalne samouprave

Radi se zapravo o jednom posve novom institutu u sustavu komunalnog gospodarstva odnosno o pravu obveznika komunalnog doprinosa da mu se iznos komunalnog doprinosa kojeg je platio za građenje građevine uračuna kao plaćeni dio komunalnog doprinosa koji se plaća za građenje na istom ili drugom zemljištu na području iste jedinice lokalne samouprave, ukoliko to on zatraži, a u slučaju kada je građevinska dozvola na temelju koje je plaćen komunalni doprinos prestala važiti jer građenje nije započeto ili je pak, na njegov zahtjev ili uz njegovu suglasnost, poništena građevinska dozvola odnosno drugi akt za građenje.

**Pojašnjenje Nacrta Odluke**

Ovim Nacrtom Odluke određuju se zone u Općini Sveta Nedelja za plaćanje komunalnog doprinosa, jedinična vrijednost komunalnog doprinosa po pojedinim zonama u Općini Sveta Nedelja, način i rokovi plaćanja komunalnog doprinosa te opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Pored naprijed navedenog, u tekstu Nacrta ove Odluke sadržane su i odredbe Zakona o komunalnom gospodarstvu koje se odnose na:

* određenje pojma i svrhe naplate komunalnog doprinosa **(članak 2)**
* određenje obveznika plaćanja komunalnog doprinosa **(članak 3)**
* određenje tko ne plaća odnosno za građenje i ozakonjenje kojih nekretnina se ne plaća komunalni doprinos **(članak 4)**
* način obračuna komunalnog doprinosa **(članak 5. i 6)**
* rješenje o komunalnom doprinosu (donošenje – **članak 9. stavak 1**, sadržaj – **članak 9. stavak 2**, pravni lijek – **članak 9. stavak 4**, vrijeme donošenja – **članak 10**, primjena odluke o komunalnom doprinosu – **članak 11)**
* prebijanje potraživanja obveznika plaćanja komunalnog doprinosa s osnova ulaganja u komunalnu infrastrukturu s obvezom plaćanja komunalnog doprinosa **(članak 9. stavak 3).**

Navedene zakonske odredbe unijete su u tekst Nacrta ove Odluke radi lakšeg razumijevanja materije koju je potrebno urediti odnosnim Nacrtom Odluke.

Što se određivanja zona tiče one se, prema odredbi članka 80. Zakona o komunalnom gospodarstvu, imaju odrediti s obzirom na uređenost i opremljenost komunalnom infrastrukturom i s obzirom na položaj područja zone u jedinici lokalne samouprave, s time da se položaj u jedinici lokalne samouprave određuje s obzirom na udaljenost od središta naselju, mrežu javnog prijevoza, dostupnost građevina javne i društvene namjene, dostupnost građevina opskrbe i usluga te prostorne i prirodne uvjete (prostorna atraktivnost, zona visoke, srednje ili niske gustoće stanovanja, zaštićene kulturno – povijesne cjeline, opći mikroklimatski uvjeti, negativni utjecaji na okoliš – zrak, voda, tlo, buka).

Sadašnjom Odlukom o komunalnom doprinosu određene su dvije zone u Općini Sveta Nedelja, a ovim se Nacrtom Odluke predlažu tri zone. Prva zona i nadalje ostaje ista, dok se druga zona mijenja odnosno u drugu zonu nisu više svrstana sva naselja na području Općine, nego su pojedina naselja odnosno njihovi dijelovi sada raspoređeni u drugu ili treću zonu **(članak 7)**.

Jedinična vrijednost komunalnog doprinosa određuje se po zonama te je ona za prvu i drugu zonu ostala ista kao i kod sadašnje odluke o komunalnom doprinosu (I zona = 76,00 kn/m3, II zona = 66,00 kn/m3), a za treću zonu predlaže se da iznosi 50,00 kn/m3 **(članak 8)**.

Važno je napomenuti da se jedinična vrijednost komunalnog doprinosa više ne određuje po vrsti objekata i uređaja komunalne infrastrukture kao što je to bila obveza dosada te da je jedinična vrijednost najviša za prvu zonu, s time da ona ne može biti viša od 10% prosječnih troškova građenja kubnog metra (m3) građevine u Republici Hrvatskoj koje objavljuje ministar nadležan za graditeljstvo.

Posljednji objavljeni podatak o prosječnim troškovima građenja kubnog metra građevine u Republici Hrvatskoj („Narodne novine“, broj 98/18) iznosi 1.382,86 kuna po kubnom metru. Iz navedenog, naime, proizlazi da se jedinična vrijednost komunalnog doprinosa za prvu zonu može odrediti do najviše 138,00 kn/m3, a u Općini Sveta Nedelja ona iznosi 76,00 kn/m3 i predlaže se da i nadalje ostane ista.

Što se tiče načina i rokova plaćanja komunalnog doprinosa sve je regulirano na isti način kao i kod sadašnje Odluke **(članak 12, 13. i 14)**, s time da je sada izričito propisano da je komunalni doprinos moguće platiti obročnom otplatom i za ozakonjenje nezakonito izgrađene građevine stambene namjene kada iznos komunalnog doprinos prelazi 10.000,00 kuna.

Također je u tekst ovog Nacrta Odluke unesena odredba članka 22. Zakona o postupanju s nezakonito izgrađenim zgradama („Narodne novine“, broj 86/12, 143/13. i 20/17) kojom se propisuje mogućnost da obveznik plaćanja komunalnog doprinosa zatraži odgodu plaćanja komunalnog doprinosa odnosno odgodu početka njegova plaćanja u slučaju obročne otplate, za godinu dana od dana izvršnosti rješenja o komunalnom doprinosu **(članak 15. stavak 1)**.

Kada je obvezniku plaćanja komunalnog doprinosa odobrena odgoda plaćanja komunalnog doprinosa za ozakonjenu nezakonito izgrađenu zgradu stambene namjene tada se istome kod jednokratnog plaćanja ne odobrava popust od 5% **(članak 15. stavak 2).**

Oslobađanje od plaćanja komunalnog doprinosa regulirano je odredbama članka 16. do 19. Nacrta Odluke.

U slučaju oslobađanja obveznika plaćanja komunalnog doprinosa kada on po prvi puta rješava svoje stambeno pitanje uvjeti i nadalje ostaju isti samo se sada predlaže propisati da se takav obveznik oslobađa za obujam do 300 m3, a ne do maksimalno 80 m2 neto korisne površine stambenoga prostora. Preračunavanjem se zapravo dolazi na isto, ali držimo da je ipak jednostavnije to propisati na predloženi način obzirom da se komunalni doprinos za zgrade i obračunava na obujam zgrade **(članak 16. stavak1.).**

Izričito je propisano odredbom članka 16. stavkom 5. da se naprijed navedeno ne primjenjuje na obveznike plaćanja komunalnog doprinosa u slučaju ozakonjenja nezakonito izgrađenih građevina.

Ovim Nacrtom Odluke sada je propisano koje se to osobe, a koje su obveznici plaćanja komunalnog doprinosa, u potpunosti oslobađaju od obveze plaćanja komunalnog doprinosa **(članak 17)**, a koje djelomično **(članak 18).**

Sadašnjom Odlukom je oslobađanje tih osoba bilo propisano kao mogućnost, što znači da je Općinsko vijeće Općine Sveta Nedelja u svakom pojedinačnom slučaju trebalo odlučivati posebnom odlukom.

Naime, odredbom članka 78. stavkom 1. Zakona propisano da predstavničko tijelo jedinice lokalne samouprave odlukom o komunalnom doprinosu određuje opće uvjete i razloge zbog kojih se u pojedinačnim slučajevima odobrava (a ne može odobriti) djelomično ili potpuno oslobađanje od plaćanja komunalnog doprinosa, pa je sukladno tome to u ovom Nacrtu Odluke i tako određeno.

Sukladno novom Zakonu o hrvatskim braniteljima iz Domovinskog rata i članovima njihovih obitelji („Narodne novine“, broj 121/17) pravo na oslobađanje od plaćanja komunalnog dopinosa imaju osobe koje prema tom istom Zakonu ostvaruju pravo na stambeno zbrinjavanje, pa je stoga to njihovo pravo navedeno u odredbi članka 19. Nacrta ove Odluke.

To pravo pripada članu obitelji smrtno stradaloga, zatočenoga ili nestaloga hrvatskog branitelja iz Domovinskog rata, HRVI-ju Domovinskog rata s trajno utvrđenim statusom te članu obitelji umrlog HRVI-ja iz Domovinskog rata ukoliko isti udovoljava preduvjetima koji su propisani odnosnim Zakonom te ukoliko Jedinstvenom upravnom odjelu Općine Sveta Nedelja predoči odgovarajuće dokaze.

Odredba članka 20. stavka 1. Nacrta Odluke o komunalnom doprinosu temelji se na odredbi članka 126. stavku 1. i članku 130. stavku 3. Zakona o komunalnom gospodarstvu, a odredba stavka 2. istoga članka na odredbi članka 126. stavku 2. Zakona.

**Posljedice koje će nastati primjenom ove Odluke**

Do stupanja na snagu novog Zakona komunalni doprinos se obračunavao primjenom elemenata iz one odluke o komunalnom doprinosu koja je bila na snazi na dan podnošenja zahtjeva za izdavanje građevinske dozvole ili drugog akta kojim se odobrava građenje odnosno na dan podnošenja zahtjeva za ozakonjenje (legalizaciju) nezakonito izgrađene zgrade tijelu nadležnom za izdavanje odnosnih akata.

Nakon stupanja na snagu novog Zakona komunalni doprinos obračunava se odnosno rješenje o komunalnom doprinosu u postupku pokrenutom po službenoj dužnosti donosi se primjenom one odluke o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju odnosno koja je na snazi na dan donošenja rješenja o komunalnom doprinosu ako se radi o građevini koja se prema posebnim propisima kojima se uređuje gradnja može graditi bez građevinske dozvole.

Navedeno znači da će se na sve podnijete zahtjeve za izdavanje građevinskih dozvola te na sve podnijete zahtjeve za ozakonjenje (legalizaciju) nezakonito izgrađenih zgrada, a koji još nisu riješeni, kao i na sve nove zahtjeve koji budu, za vrijeme važenja ove nove Odluke o komunalnom doprinosu, podneseni tijelu nadležnom za njihovo izdavanje, primjenjivati za obračun komunalnog doprinosa ova nova Odluka o komunalnom doprinosu i jedinične vrijednosti iz iste, ukoliko za vrijeme njezina važenja navedeni zahtjevi budu riješeni pravomoćnom građevinskom dozvolom ili pravomoćnim rješenjem o izvedenom stanju.

**Objava i stupanje na snagu**

S obzirom da se radi o općem aktu isti se, prema odredbi članka 73. stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12. i 19/13 – pročišćeni tekst, 137/15 - ispravak i 123/17) i odredbi članka 99. stavka 1. Statuta Općine Sveta Nedelja („Službene novine Općine Sveta Nedelja“, broj 11/18), ima objaviti u „Službenim novinama Općine Sveta Nedelja“.

Osim toga i odredbom članka 78. stavkom 2. Zakona o komunalnom gospodarstvu propisano je da se odluka o komunalnom doprinosu objavljuje u službenom glasilu jedinice lokalne samouprave.

Sukladno tome, Odluka o komunalnom doprinosu objavit će se u „ Službenim novinama Općine Sveta Nedelja“ te će stupiti na snagu i započet će njezina primjena osmoga dana od dana njezine objave **(članak 22)**.

Danom stupanja na snagu nove Odluke o komunalnom doprinosu prestaje važiti Odluka o komunalnom doprinosu („Službene novine Općine Sveta Nedelja“, broj 22/16). **(članak 21)**.

**Savjetovanje s javnošću**

O Nacrtu ove Odluke provest će se savjetovanje s javnošću u skladu s Zakonom o pravu na pristup informacijama („Narodne novine“, broj 25/13. i 86/15) a sve da bi se javnost upoznala s predloženim Nacrtom Odluke te da bi se pribavili prijedlozi, primjedbe i mišljenja javnosti.

Naime, prema odredbi članka 11. Zakona o pravu na pristup informacijama jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

S obzirom da Odluka o komunalnom doprinosu predstavlja opći akt kojim se utječe na prava, obveze i interese građana i pravnih osoba, to će se provesti internetsko savjetovanje s javnošću o Nacrtu ove Odluke u trajanju od 30 dana.

Nacrt Odluke o komunalnom doprinosu javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt ove Odluke.

Po provedbi savjetovanja s javnošću Općinski načelnik Općine Sveta Nedelja utvrdit će Prijedlog Odluke o komunalnom doprinosu u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Odluke s Izvješćem o provedenom savjetovanju s javnošću uputiti Općinskom vijeću Općine Sveta Nedelja, kao donositelju akta, na razmatranje i donošenje.

**Jedinstveni upravni odjel**